সমরেশ প্রথমেই দেখতে চাইলেন কোথায় মূর্তিটা রাখা ছিল। দাসবাবু তাঁকে দোতলায় তাঁদের শোবার ঘরে নিয়ে এলেন। বারান্দা থেকে ঘরে ঢুকেই সমরেশ লক্ষ করলেন, ঘরটি বেশ বড় — বোধহয় পনেরো ফুট বাই কুড়ি ফুট হবে। বড় দুটি জানালার ঠিক পাশেই মেহগনি কাঠের মস্ত পালঙ্ক। পালঙ্কের বাঁ-পাশে উত্তরদিকের দেয়ালের ধারে মস্ত বড় সোফাসেট। পশ্চিমদিকের দেয়াল ঘেঁষে মেহগনি কাঠের বড় আলমারি, যাতে সেই মূর্তিটা ছিল। দক্ষিণদিকে একটা সুন্দর রাইটিং টেবিল ও চেয়ার। দাসবাবু চাবি দিয়ে আলমারি খুলে, দেরাজ খুলে দেখালেন। ম্যাগ্নিফায়িং গ্লাস দিয়ে সমরেশ পরীক্ষা করার পর সেটা আবার চাবি বন্ধ করে দিলেন দাসবাবু।